**Primož Repar** (\* 16. jún 1967, Ľubľana) je slovinský básnik, spisovateľ, filozof, prekladateľ, esejista, redaktor, vydavateľ a organizátor medzinárodných kultúrnych a vedeckých/odborných podujatí, workshopov, festivalov, konferencií, sympózií, škôl rôznych vedeckých a odborných výskumov, ako aj ďalších podujatí a iniciatív doma aj vo svete.

Životopis
---------

Absolval Základnú školu Majdy Vrhovnikovej, nato „reformné" (tzv. riadené) vzdelávanie na bývalom Poljanskom gymnáziu v Ľubľane (Stredná spoločenskovedná škola). Na Filozofickej fakulte Univerzity v Ľubľane vyštudoval kombináciu filozofia a história. Ako prvý doktorand prof. Cvetky H. Tóthovej (1948 – 2020) tu obhájil aj svoju dizertačnú prácu *Kierkegaard: Vprašanje izbire in eksistencialna komunikacija* a v r. 2009 získal doktorát z filozofie. Jeho práca o Kierkegaardovi bola v tom čase v Slovinsku priekopníckej povahy. Na jeseň r. 1993 ako štipendista dánskej vlády navštevoval prednášky na medzinárodnej škole na spájanie a porozumenie rôznych kultúr a národov v Dánsku (Medzinárodná vysoká ľudová škola v Helsingøre) a zdokonaľoval sa tam aj vo svojej dánčine.

V rokoch 2001 – 2015 bol ženatý so slovenskou a slovinskou poetkou a spisovateľkou, literárnou vedkyňou, prekladateľkou, redaktorkou a vydavateľkou Stanislavou Chrobákovou Repar. Dnes žije v slobodnom povolaní a pôsobí ako nezávislý vedec a intelektuál.

Pôsobenie
---------

Je jeden zo zakladajúcich členov kultúrno-umeleckého združenia KUD Apokalipsa, predseda KUD Apokalipsa a šéfredaktor rovnomenného vydavateľstva, riaditeľ Stredoeurópskeho výskumného inštitútu Søren Kierkegaard v Ľubľane (CERI SK – Central European Research Institute Søren Kierkegaard), šéfredaktor filozofickej edície Aut a časopisu „za prienik do živej kultúry" *Apokalipsa*, redaktor niektorých ďalších knižných edícií, spoluzakladateľ a koordinátor medzinárodného projektu „Časopis v časopise" (RwR – Review within Review), ktorý spája mnohé literárne a humanitne zamerané časopisy v Európe.

Svoju prvú básnickú zbierku *Križ in kladivo* napísal v rokoch 1984 – 1987. Ide o svojrázny subverzívny básnický manifest „punk diverzie" s existenciálne intonovanou poéziou. Prítomné sú v nej aj stopy prvých čítaní dánskeho filozofa Sørena Kierkegaarda, ustanoviteľa existencializmu a inšpirátora mnohých súčasných filozofických, teologických, literárnych a interdisciplinárnych smerov. Už ako stredoškolák sa začal vášnivo zaoberať dielom slovinských kresťanských intelektuálov Edvarda Kocbeka, Janeza Evangelistu Kreka a Andreja Gosarja. Kierkegaardovo myslenie ho tak oslovilo, že ovplyvnilo jeho celoživotný záväzok. Aby mohol tohto dánskeho Sokrata čítať v origináli, začal sa ešte ako študent privátne učiť dánčinu u slovinskej herečky dánskeho pôvodu Jette Vejrupovej Ostanovej.

Haiku poéziu začal písať počas pobytu v Dánsku, kde sa stal aj členom Kierkegaardovho združenia a po návrate domov tiež Združenia dánsko-slovinského priateľstva a Združenia haiku v Slovinsku. Od r. 1997 je členom Spolku slovinských spisovateľov (DSP), krátko v ňom pôsobil aj ako člen výboru (2020). Je iniciátor a (spolu)zakladateľ združenia, časopisu a vydavateľstva Apokalipsa (1993), slovinského a medzinárodného hnutia haiku, medzinárodných projektov a festivalov, resp. stretnutí vydavateľov, autorov a redaktorov „Časopis v časopise" (2002), Medzinárodnej súťaže o najlepšie haiku, filozofického sympózia Miklavža Ocepka, konferencií CERI SK o Kierkegaardovi – v spolupráci s Cankarovým domom a UNESCO – slovinskou centrálou, existencialistickej filozofickej školy na chorvátskom ostrove Unije a i.

Ako nezávislý výskumný pracovník a koordinátor odborných programov pri CERI SK spolupracuje a občas prednáša na mnohých európskych univerzitách a inštitútoch; jeho práca *Existenciálna revolúcia* vyšla doposiaľ preložená do piatich jazykov. Roku 2018 sa zúčastnil 24. svetového filozofického kongresu v Pekingu v Číne, kde prednášal na tému „Politiky lásky" a spoluorganizoval prednášky počas okrúhlych stolov venovaných mysleniu Sørena Kierkegaarda. 

Je členom viacerých medzinárodných redakcií, okrem iného aj časopisu Slovenskej akadémie vied *Filozofia* a časopisu *Acta Kierkegaardiana*. Prekladá z dánčiny, najmä dielo dánskeho filozofa Sørena Kierkegaarda. Jednu z jeho eticko-religióznych rozpráv v spolupráci so Stanislavou Chrobákovou Reparovou preložil aj do slovenčiny. Spolu boli okrem iného aj iniciátormi a zapálenými podporovateľmi bohatých vzájomných kultúrnych a vedeckých výmen a vzťahov medzi Slovenskom a Slovinskom. Do slovinčiny prekladá aj odborné a literárne texty z chorvátčiny, slovenčiny, češtiny, angličtiny a nórčiny. 

Za esejistické dielo *Spisi o apokalipsi* bol v Slovinsku nominovaný na Rožancovu cenu, za básnickú zbierku *Stanja darežljivosti* na Jenkovu cenu. V roku 2007 bol ako najlepší vydavateľ a časopisecký redaktor v juhovýchodnej Európe ocenený na medzinárodnom stretnutí vydavateľov v chorvátskom Pazine („Put u središte Evrope"), za vydavateľské výsledky a básnickú tvorbu získal ocenenie aj v Rumunsku (Arad, 2011). V r. 2013 získal ocenenie ako najlepší zahraničný spolupracovník-redaktor časopisu *Književnik* (BaH) a za svoje bilaterálne edičné a vydavateľské aktivity v akademickej oblasti prevzal ďakovnú listinu dekana FF Univerzity Konštantína Filozofa v Nitre. Od r. 2013 je riaditeľom novozaloženého Stredoeurópskeho inštitútu Søren Kierkegaard v Ľubľane. V marci 2014 prevzal špeciálne ocenenie St. Olaf´s College (USA) za výnimočnú organizáciu Filozofického sympózia venovaného S. Kierkegaardovi pri príležitosti 200. výročia jeho narodenia a za povzbudzovanie filozofickej spolupráce v rámci Strednej Európy.

Na základe jeho knihy *Eksistencialna revolucija* (2013) vznikla divadelno-prednášková performancia *Kako sa kali eksistencialna revolucija* (2013) v réžii Nicka Uppera.

Zostavil alebo zredigoval viacero medzinárodných antológií poézie v slovinčine aj v čiernohorskom jazyku, ako aj výberov súčasnej slovinskej filozofie v slovenčine aj češtine (*Nová oikonomie vztahů*). Bol tiež redaktorom slovinskej časti bibliografie o Kierkegaardovi vydanej v rámci jeho celosvetovej bibliografie a publikovanej vo vydavateľstve Routledge (2017). 

Jeho knihy i jednotlivé štúdie z nich doteraz vyšli v slovinskom, slovenskom, českom, anglickom, francúzskom, chorvátskom, čiernohorskom, srbskom, macedónskom, poľskom, maďarskom a dánskom jazyku.

Bibliografia (výber)
--------------------

### Poézia

* REPAR, Primož. *Molitvenik*. 1. vyd. Bratislava : Apokalipa : Ľubľana, 1995. ISBN 961-90188-1-8.
* REPAR, Primož. *Mors barbariorum*. 1. vyd. Ľubľana : Litterapicta, 1996. ISBN 961-6030-18-3.
* REPAR, Primož. *Alkimija srčnega utripa*. 1. vyd. Ľubľana : Litterapicta, 2012. ISBN 978-961-6030-82-3.
* REPAR, Primož. *Trije dnevi v Istri in en dan prej*. 1. vyd. Ľubľana : Apokalipsa, 2012. ISBN 978-961-6894-89-0.
* REPAR, Primož. *Križ in kladivo*. 2. vyd. Ľubľana : Apokalipsa, 2012. ISBN 978-961-7054-04-0.
* Primož Repar (2020). *Trije dana u Istri i jedan dan prije.* Nova istra, Istrski ogranak DHK.

### Eseje

* REPAR, Primož. *Spisi o apokalipsi*. 1. vyd. Ľubľana : Apokalipsa, 2000. ISBN 961-6314-15-7.
* REPAR, Primož. *Dar osebe - Kocbek, Gosar, Krek*. 1. vyd. Ľubľana : Apokalipsa, 2019. ISBN 978-961-7054-30-9.
* REPAR, Primož. *Dar osebe : o družbenosti*. 1. vyd. Ľubľana : Apokalipsa, 2020. ISBN 978-961-7054-17-0.

### Vedecké monografie

* REPAR, Primož. *Kierkegaard - vprašanje izbire*. 1. vyd. Ľubľana : Apokalipsa, 2009. ISBN 978-961-6644-37-2.
* REPAR, Primož. *Eksistencialna komunikacija*. 1. vyd. Ľubľana : Apokalipsa, 2009. ISBN 978-961-6644-38-9.
* REPAR, Primož. *Nova oiknomia odnosov*. 1. vyd. Ľubľana : Apokalipsa, 2013. ISBN 978-961-6894-22-7.
* REPAR, Primož. *Decision and the Existential Turn*. 1. vyd. Toronto : Trinity College, 2016. ISBN 978-1-988129-03-7.
* REPAR, Primož. *Chcieť nemožné alebo Skandalon rozhodnutia*. 1. vyd. Bratislava : Bratislava - Prešov, 2017. ISBN 978-80-7165-993-8.

### Preklady Kierkegaardových diel

* KIERKEGAARD, Soeren; REPAR, Primož. *Dnevnik zapeljivca*. 1. vyd. Ľubľana : Apokalipsa, 1998. ISBN 978-961-6894-24-1.
* KIERKEGAARD, Soeren; REPAR, Primož. *Pojem tesnobe*. 1. vyd. Ľubľana : Slovinská matica, 1998. ISBN 961-213-052-3.
* KIERKEGAARD, Soeren; REPAR, Primož. *Ali-ali*. 1. vyd. Ľubľana : Študentska založba, 2003. ISBN 961-6356-71-2.
* KIERKEGAARD, Soeren; REPAR, Primož. *Strah in trepet*. 1st. vyd. Ľubľana : Apokalipsa, 2005. ISBN 961-6314-77-7.
* KIERKEGAARD, Soeren; REPAR, Primož. *Iz vidika mojega pisateljstva. Posamičnik*. 1. vyd. Ľubľana : Apokalipsa, 2012. ISBN 978-961-6894-07-4.
* KIERKEGAARD, Soeren; REPAR, Primož. *Johannes Climacus or De omnibus Dubitandum*. 1. vyd. Ľubľana : Apokalipsa, 2013. ISBN 978-961-6894-93-7.
* KIERKEGAARD, Soeren; REPAR, Primož. *Dve dobi; čas revolucije in sedanjost.*. 1. vyd. Ľubľana : Apokalipsa, 2018. ISBN 978-961-7054-14-9.

### Ďalšie prekladové tituly

* REPAR, Primož; REPAR, Stanislava. *Iz skupne zime*. 1. vyd. Ľubľana : Apokalipsa, 2006. ISBN 961-6644-00-9.
* REPAR, Primož; PALJETAK, Luko. *Frizer za krizanteme*. 1. vyd. Ľubľana : Apokalipsa, 2008. ISBN 978-961-6644-25-9.
* REPAR, Primož; STARČEVIĆ, Goran. *Volk v supermarketu*. 1. vyd. Ľubľana : Apokalipsa, 2008. ISBN 978-961-6644-88-4.

Referencie
----------

1. ↑  MARIBOR, IZUM-Institut informacijskih znanosti. *Vprašanje izbire in eksistencialna komunikacija : zastavek filozofskega diskurza Kierkegaardove pometafizične etike : doktorska disertacija :: COBISS+* [online]. plus.si.cobiss.net, [cit. 2021-10-29]. Dostupné online. (po slovinsky)
2. ↑   *CERI - SK - Institute* [online]. www.kierkegaard-institute.si, [cit. 2021-10-29]. Dostupné online.
3. ↑   *REVIJA V REVIJI – Apokalipsa* [online]. [Cit. 2021-10-29]. Dostupné online. (po slovinsky)
4. ↑   *Writers – Slovene Writers' Association* [online]. [Cit. 2021-10-29]. Dostupné online. (po anglicky)
5. ↑   *Pogovor s Primožem Reparjem, Balassijev Inštitut, Barvarska steza 8. Ljubljana - 14.9.17 ob 17.00* [online]. www.napovednik.com, [cit. 2021-10-29]. Dostupné online. (po slovinsky)
6. ↑   *Apokalipsin najboljši haiku* [online]. Dnevnik, [cit. 2021-10-29]. Dostupné online.
7. ↑   *Revija v reviji (Review within Review)* [online]. [Cit. 2021-10-29]. Dostupné online. (po slovinsky)
8. ↑  ZIOLKOWSKI, Eric. Primož Repar. Decision and the existential turn.. *Toronto Journal of Theology* (Toronto: Kierkegaard Circle, Trinity College, University of Toronto), 1.2.2017, s. 316-317. ISSN 0862-9831.
9. ↑   *Editorial Board | Filozofia* [online]. www.klemens.sav.sk, [cit. 2021-10-29]. Dostupné online.
10. ↑   *Filozofia | Journal for Philosophy* [online]. www.klemens.sav.sk, [cit. 2021-10-29]. Dostupné online.
11. ↑  JØRGENSEN, Aage. *Søren Kierkegaard Literature, 1956-2006: A Bibliography*. [s.l.] : Museum Tusculanum Press, 2009. Dostupné online.
12. ↑   *Rokopis pa je romal...* [online]. Dnevnik, [cit. 2021-10-29]. Dostupné online.
13. ↑   *Put u središte Evrope* [online]. 6.5.2017, [cit. 2021-10-29]. Dostupné online.
14. ↑   *Kako se kali eksistencialna revolucija?, Vodnikova domačija Šiška, Vodnikova cesta 65, Ljubljana - 4.9.16 ob 19.00* [online]. www.napovednik.com, [cit. 2021-10-29]. Dostupné online. (po slovinsky)

Autoritné údaje: * GND: 1072636158
* ISNI: 0000 0001 0967 8481
* LCCN: no98020204
* NK ČR: jo2004213452
* VIAF: 43911195
* WorldCat: lccn-no98020204